Benjamin Selwyn Paulse (1965-), wat die skrywersnaam S.P. Benjamin gebruik, is ’n Afrikaanse skrywer van romans en kortverhale. Sy eerste roman, Die reuk van steenkool, is in 1997 met die debuutprys van die De Kat/Sanlam-romanwedstryd bekroon. Vir sy debuut-kortverhaalbundel, Die lewe is ’n halwe roman (1999), het hy in 2000 die Eugène Marais-prys ontvang. Benewens skryf hou hy hom ook met skets en borduurwerk besig. Benjamin Selwyn Paulse is in 1965 gebore. Hy is ongetroud en woon saam met sy familie (susters en ma) in Kraaifontein, waar hy aan die Scottsdene Senior Sekondêre Skool matrikuleer. Na skool werk hy as verkoopsman en later by 'n drukkery. Een van sy onderwysers op hoërskool is vir hom 'n groot inspirasie en dié moedig hom aan om goeie opstelle te skryf, waarna hy 'n liefde vir skryf ontwikkel. Na skool begin hy om poësie te skryf. Sy gedigte (vers as teken van my dankbaarheid) en (want ons hoere is groener weivelde) word deur Johann de Lange en Antjie Krog in die versamelbundel Die dye trek die dye aan opgeneem en sy gedig (vergeef hulle want hulle weet nie wat hulle doen nie), word op skool voorgeskryf.